Predkladacia správa

Európska banka pre obnovu a rozvoj (ďalej len „EBOR“ alebo „Banka“) je multilaterálna finančná inštitúcia založená v roku 1990 v Londýne. Podľa Dohody o založení EBOR, podpísanej tiež v roku 1990 je hlavným cieľom Banky urýchlenie transformácie na trhovú ekonomiku a podpora súkromných a podnikateľských aktivít v krajinách strednej a východnej Európy a Spoločenstve nezávislých štátov, ktoré sa zaviazali a uplatňujú princípy pluralitnej demokracie a trhovej ekonomiky. 

V období vzniku EBOR výraz „krajiny strednej a východnej Európy“ predstavoval územie vtedy existujúcich alebo bývalých socialistických štátov v strednej a východnej Európe, vrátane celého Sovietskeho Zväzu. Výsledkom rozpadu troch štátov na začiatku 90-tych rokov sa počet krajín, v ktorých EBOR pôsobí (teda krajín pôsobnosti EBOR alebo recipientských krajín) zvýšil z počtu 8 na dnešných 27, avšak samotné územie, v ktorom EBOR vykonáva svoju činnosť, ostalo nezmenené. 

Mongolsko nie je recipientskou krajinou EBOR a ani regionálne nespadá do vymedzeného územia vyššie uvedených štátov, avšak čelí podobným problémom ako spomínané štáty a svoje snahy rovnako smeruje k prechodu k otvorenej trhovo orientovanej ekonomike a podpore súkromnej a podnikateľskej iniciatívy. Z tohto dôvodu mongolský predseda vlády požiadal EBOR o začlenenie Mongolska medzi recipientské štáty. Rada riaditeľov a Rada guvernérov EBOR vyslovila jednohlasný súhlas k podpore začlenenia Mongolska ku krajinám pôsobnosti EBOR. Avšak aby sa mohol prístup realizovať, je potrebné pozmeniť Dohodu o založení EBOR formou Dodatku, ktorý je potrebné prijať v každej členskej krajine. 

Dňa 30. januára 2004 bola v EBOR schválená Rezolúcia č. 90 k prijatiu Mongolska medzi recipientské štáty. Všetci guvernéri Banky, teda aj slovenský, hlasovali v prospech  schválenia Dodatku k predmetnej dohode.
 
Rezolúcia č. 90 okrem iného uvádza, že Rada Guvernérov súhlasí so Správou Rady riaditeľov o návrhu Dodatku k Dohode o založení EBOR týkajúceho sa prijatia Mongolska medzi krajiny pôsobnosti EBOR. Ďalej súhlasí že Článok 1 Dohody o založení EBOR sa zmení vložením dvoch viet, ktoré potvrdzujú rozšírenie činnosti EBOR vo vzťahu k Mongolsku. 

Podľa Rezolúcie zmena Dohody formou Dodatku vstúpi do platnosti tri mesiace od dátumu, kedy každý člen EBOR ratifikuje túto zmenu  v súlade so svojim právnym systémom a zašle EBOR oficiálne oznámenie o akceptácii. 

Uvedený postup je v súlade s článkom 56 Dohody o založení EBOR.

Slovenská republika po rozdelení ČSFR  požiadala o členstvo a zároveň potvrdila Listinou o akceptácii zo dňa 26. januára 1993, že „akceptuje členstvo v EBOR na základe podmienok stanovených Rezolúciou číslo 33 Radou guvernérov, prijatou 15. januára 1993 a že akceptuje vo vzťahu k svojmu zákonu Dohodu o založení EBOR“. Ide o medzinárodnú prezidentskú dohodu - podľa čl. 7 ods. 4 Ústavy SR. Podľa článku 20 Zásad Vlády SR pre oblasť medzinárodných zmlúv sa pri zmene zmluvy postupuje rovnako ako pri uzatváraní zmluvy, pokiaľ zmluva neustanoví inak. To znamená, že na prerokovanie zmeny Dohody o založení EBOR v článku 1 sa vyžaduje súhlas vlády SR, NR SR a prezidenta SR. 

Schválenie Dodatku k Dohode o založení EBOR nebude mať finančný, ekonomický a environmentálny vplyv a ani vplyv na zamestnanosť. 

Materiál prešiel medzirezortným pripomienkovým konaním. Na rokovanie vlády SR sa predkladá bez rozporov.